राख बुधवार पर ईसाइयों ने की विशेष प्रार्थना
संतअंथोनी चर्च में बुधवार को राख बुधवार का पर्व श्रद्धा के साथ मनाया गया। राख बुधवार के मौके पर चर्च में सुबह और शाम दोनों समय समारोही प्रार्थना आयोजित किया गया। प्रार्थना में काफी संख्या में ईसाई धर्मावलंबी शामिल हुए। चर्च के फादर अमातुस कुजूर ने बैगनी रंग का वस्त्र यानि दुखभोग समय का वस्त्र पहन कर प्रत्येक ईसाइयों के कपाल (माथे) पर अंजीर के पत्ते के राख से क्रूस का चिह्न बनाए। फादर अमातुस कुजूर ने क्रूस का चिन्ह बनाते हुए कहा कि पश्चाताप करो और सुसमाचार पर विश्वास करो। राख बुधवार पर आयोजित समारोही प्रार्थना में शामिल श्रद्धालुओं को संबोधित करते हुए फादर ने अपने संदेश में कहा कि आज का दिन हमें याद दिलाता है कि हम प्रत्येक मनुष्य में बुराई करने, बोलने और सुनने की प्रवृत्तियां हैं। जिसके कारण ईश्वर ने हमें जो स्वच्छ जीवन दिया है उसे हम धूमिल करते रहते हैं। जिस प्रकार से हम अपने शरीर को धोते हैं और नहाते हैं उसी तरह से हमें अपने मन के विचारों को और सोच को भी धोने और साफ करने की जरूरत है। हमें अपने परमेश्वर के पास ही जाना है हमारा परमेश्वर हमसे कहता है कि तुम मिट्टी हो और मिट्टी में ही मिल जाओगे अपने आप पर कभी घमंड मत करो और अपना हर कार्य ईश्वर पर आश्रित रह कर करो और उसकी महिमा से करो।
hin_Deva hin_Deva